[{"text_idx": "#000003", "text": "Rakvere on laste- ja noorteso\u0303braliku linna tiitli va\u0308a\u0308riline"}, {"text_idx": "#000005", "text": "Eesti Noorsooto\u0308o\u0308 Keskuse asedirektor Kaur Ko\u0308tsi to\u0303i Rakvere linna noorsooto\u0308o\u0308 tugevusena va\u0308lja mitmekesise huvihariduse ja -tegevuse. Hindajaid u\u0308llatas meeldivalt Rakvere linna valmisolek ja avatus noortega tegelda ning noorte usaldamine."}, {"text_idx": "#000006", "text": "Abilinnapea Ain Suurkaev, kes juhtis kvaliteedi hindamiseks moodustatud enesehindamise komisjoni, nentis, et sageli na\u0308hakse noorsooto\u0308o\u0308s noortele arenguvo\u0303imaluste loomist ta\u0308iskasvanute poolt, kuid to\u0303husamalt toimib noorsooto\u0308o\u0308 siis, kui algatus midagi teha ja korraldada su\u0308nnib noorte endi initsiatiivil. \u201eNoortealgatuste toetamise soodustamiseks on linn andnud teadlikult vabad ka\u0308ed noorte initsiatiivile,\u201c u\u0308tles Ain Suurkaev. Noortealgatuste toetamiseks on Rakvere linnas vastu vo\u0303etud noorte omaalgatusprojektide toetamise kord, mille kohaselt saavad noorteu\u0308hendused taotleda linnaeelarvest oma projektidele raha. Seda vo\u0303imalust kasutavad linna noorteorganisatsioonid aktiivselt."}, {"text_idx": "#000008", "text": "Edaspidiseks veelgi tulemuslikumaks noortega tehtavaks to\u0308o\u0308ks soovitasid eksperdid linnal mo\u0303elda regulaarsema noorte organisatsioonide omavahelise infovahetamise ja noorte suurema kaasamise peale. Linnavalitsuse kultuuri- ja noorsooto\u0308o\u0308spetsialist Katrin Joselin no\u0303ustus ekspertide arvamusega. \u201eOleme ka ise soovinud tihedamat suhtlemist ja infovahetust noorteorganisatsioonide vahel. Katrin Joselini so\u0303nul toimub Rakveres palju u\u0308ritusi, misto\u0303ttu on infovahetus u\u0308rituste ajalise kattumise va\u0308ltimiseks erinevate organisatsioonide ja korraldajate vahel va\u0308ga aktuaalne."}, {"text_idx": "#000009", "text": "Ekspertide ettepanekutest ja\u0308i ko\u0303lama mo\u0303te korraldada linna noorte seas uuringuid, millest selguksid paremini noorte endi vajadused, kooruksid selgemini huvigrupid. Linnavalitsus korraldas hindamise ka\u0308igus Rakvere noori arendavate vaba aja veetmise vo\u0303imaluste kohta rahulolu-uuringu noorte, noorsooto\u0308o\u0308tajate, lastevanemate ja noorteorganisatsioonide seas. Uuringu kokkuvo\u0303ttes olid vastajad linnas pakutavate vaba aja veetmise vo\u0303imalustega u\u0308snagi rahul. Ettepanekutes toodi va\u0308lja vajadus tihedama infovahetuse ja\u0308rele, sooviti rohkem huviringe poistele, na\u0308iteks tehnikaringe, riigilt aga kindlamat tuge ringijuhtide to\u0308o\u0308 tasustamiseks."}, {"text_idx": "#000010", "text": "Kaur Ko\u0308sti hinnangul va\u0308a\u0308rib Rakvere linn kui nooruslik ja avatud suhtlemisega linn 2009. aastal linnale omistatud laste- ja noorteso\u0303braliku linna tiitlit. Rakvere abilinnapea Ain Suurkaevu so\u0303nul tuli algatus linna noorsooto\u0308o\u0308 kvaliteeti hinnata linnalt endalt. \u201eSoovisime saada linna noorsooto\u0308o\u0308le adekvaatset ko\u0303rvalseisja pilku, mida saaks vo\u0303rrelda teiste omavalitsustega. Iga pa\u0308ev ise asja sees olles ei taju teinekord ha\u0308sti, mille poolest me teistest erineme, mis on meie tugevused. Hindamise tulemusena saime dokumendi, mida saame rakendada oma edasiste tegevuste planeerimisel.\u201c"}]